Mutatu, 18 ya Kulindi
[Noe] wali omunthu uhavelwa onombei pokati kovanthu vo kononthiki mbae.—Gên. 6:9.
Noe wakalele momuvo umwe wovivi mahi ngwe ankho kalingi ovipuka omapange ae ankho alinga. Noe kalingile oupanga novanthu vahafende Jeova. Noe nombunga yae ankho velipaka movilinga viokutunga owato, iya tupu ankho Noe “omuivisi wouviuki.” (2 Ped. 2:5) Noe nomukai wae, novana vae vetatu novakai vovana vae ankho vena oupanga omuwa. Vatuaileko okulinga ovipuka vihambukiswa Huku, iya mokonda yotyo avahupu Kombila Onene. Onthue atuho tuatuka kuvo, onthue tupandula Noe nombunga yae vetavelele ku Jeova iya avelityilika omapanga omavi. Tupu, Ovakristau potyita tyotete ankho kavalingi oupanga na vana vehehole Jeova. Ankho vetavela ku Jeova iya avahupu etyi o Jelusalei yahanyuapo mo 70 P.K.—Luc. 21:20-22. w15 8/15 4:17, 18
Mukuana, 19 ya Kulindi
[Kuna] omuwo wokulila . . . omuwo wokuliyava nomuwo wokuhombauka—Ecl. 3:4.
Haviho ovitalukiso vietuetela ouwa nokutupameka. Tupu tuesukisa okulityilika okumanena omuvo omunyingi movitalukiso. Oñgeni omutima wetu upondola okutukuatesako okuhambukilwa nokupola ouwa kovitalukiso Jeova apanda? Ombimbiliya itulondola konthele “yovilinga violutu.” Ovilinga ovio violutu muakutikinya “oumbalehi, nouheha, nokuhelityilika kovivi, nokufenda ovilolo, noumbanda, noundyale, nomaluei, nounkhuelume, nonyengo, nomalutañgu, nomaliyapauko, okuyapuka metavelo, nonkhi, nounkholwa, novipito viahaviukile, novipuka vielifwa novio.” Paulu ahoneka okuti “vana valinga ovipuka ovio, kamavakapiñgana Ouhamba wa Huku.” (Gál. 5:19-21) Ngotyo tupondola okulipula okuti: ‘Omutima wange unkhuatesako okulityilika ovitalukiso viokulwa, nokulilolela, nokuamena otyilongo? Omutima wange unkhuatesako okulityilika okutala ovipuka vihongiliya okulinga otyihola, noundalelapo, nokunwa unene, noumbanda?’ w15 9/15 2:11, 12
Mutano, 20 ya Kulindi
Jeova, ndyityii nawa okuti, ovanthu vetupu epondolo liokulihongolela ovo muene, vetupu epondolo liokuhongolela onomphai mbavo.—Jer. 10:23.
Ombimbiliya iyandyulula nawa okuti Huku ketutungile nepondolo liokuliholovonena etyi tyaviuka netyi tyapenga. Jeova utyii etyi tyituetela ouwa. Tukala vala nombembwa nomuenyo una ehambu tyina tumutavela. Jeova utulongesa otyili otyo tyakolela mokonda utuhole.He woluembia usoka etyi malingila ovana vae komutwe wandyila. Uhanda vakale nomuenyo wehambu. Mahi ovanthu ovanyingi hono vasukalala vali unene netyi matyikamoneka komutwe, iya ovanyingi vapesela omuenyo wavo okulinga ovipuka vihesilivila. (Sal. 90:10) Tupandula unene mokonda Tate yetu, Jeova, ketulongesa vala opo tukale nomuenyo omuwa pehepano, mahi tupu utulaa okukala nomuenyo omuwa komutwe wandyila! w15 9/15 4:10, 11
swh_Latn umb_Latn umb_Latn swh_Latn ayr_Latn umb_Latn swh_Latn umb_Latn umb_Latn